ধর্মপ্রাণ মুসলমানদের দরজায় কড়া নাড়ছে পবিত্র রমজান। দেড় মাসেরও কম সময় পর শুরু হতে যাওয়া রমজানকে সামনে রেখে বাড়তি প্রস্তুতি নিচ্ছেন ধর্মপ্রাণ মানুষ। সারা দিন রোজা রাখার পর ইফতারি ও সেহরিতে একটু ভালো আয়োজন করতে অতিরিক্ত খরচের হিসাব কষছেন ভোক্তারা। তাদের এই প্রস্তুতিকে পুঁজি করেই নিত্যপণ্য মজুদের হিড়িক পড়েছে ব্যবসায়িক অঙ্গনে। বাজারে পণ্যের কৃত্রিম সঙ্কট সৃষ্টি করে অতিরিক্ত মুনাফা লাভের যাবতীয় প্রস্তুতি সম্পন্ন করেছেন একশ্রেণীর অসাধু ব্যবসায়ী। চাল, ডাল, ছোলা, সয়াবিন, আলু, পেঁয়াজসহ রমজানে বাড়তি চাহিদা থাকা পণ্যের মজুদ গড়েছেন তারা। সময়-সুযোগে সঙ্কটের অজুহাত তুলে দাম বাড়িয়ে অতিরিক্ত মুনাফার উদ্দেশ্যেই এমনটি করা হচ্ছে বলে মনে করছেন ভোক্তারা। যদিও এসব প্রতিরোধে বরাবরের মতো নানা উদ্যোগের কথা বলা হচ্ছে সরকারের পক্ষ থেকে।